Rokiškio žydų bendruomenė. Nuo pirmųjų paminėjimų iki holokausto

Giedrius Kujelis,

Rokiškio krašto muziejaus istorijos skyriaus vedėjas

Jidiš[[1]](#footnote-1) kalba Lietuva buvo vadinama *LITA* ir ši samprata aprėpė visas buvusios LDK žemes, kuriose gyveno litvakai - Lietuvos žydai (teritorija apima dabartinių Lietuvos, Baltrusios ir Ukrainos Respublikų teritorijas). Rokiškis Jidiš kalba buvo vadinamas dvejopai: *Rokishok* (šnekamojoje kalboje) ir *Rakeshik* (oficialiojoje kaboje).

Istoriniuose šaltiniuose Rokiškio žydai pirmą kartą paminėti XVII amžiuje. 1634 m. Rokiškio dvaro inventoriuje, vadinamu Vendragovskio inventoriumi, yra minimas karčemos nuomininkas žydas, nors tarp miestelio gyventojų žydų nenurodyta[[2]](#footnote-2). Kitas Rokiškio žydų paminėjimas yra Vilniaus universiteto bibliotekoje saugomose rankraščiuose. Minima, kad Rokiškio pasienio punkte 1695 m. muitus rinko žydas Izraelis Eliaševičius[[3]](#footnote-3). 1700-ųjų metų Rokiškio bažnyčios inventoriuje taip pat užsiminta apie vietos žydus, kurie klebonui mokesčius mokėjo mėsa. 1744 m. Rokiškio bažnyčios dekanato inventoriuje teigiama, kad Rokiškyje žydų sinagoga yra sena, neremontuota, be jokių papuošimų ir neturi jokių dokumentų (privilegijos)[[4]](#footnote-4). 1784 m. Rokiškio kahalo pagalvės mokesčių mokėtojų sąraše minima 21 žydų šeima - 1) *Rabbi Markowicz Leyzerowicz, žmona Mindla; 2) Leyba Leyzarowicz, žmona Chana; 3) Icik Leybowicz, žmona Feyga, sunūs Hyrsz ir Zelman; 4) Leyzer Iszkowicz, žmona Rocha, sunūs Aryia ir Abraham, dukra Brayna; 5) Zelman Leybowicz, žmona Cerna, dukra Jenta; 6) Mowsza Jackielowicz, žmona Etka, dukros Dora ir Liba; 7) Hirza Szacharowicz, žmona Minda, dukra Cerna, sunūs Eliash, Iosel, ir Fisel; 8) Abraham Jankielowicz, žmona Ryfke, dukra Reyle?, sūnus Zelik; 9) Berka Jakubowicz, žmona Cirla, dukra Rocha; 10) Wulf Szalowicz?, žmona Cirka, dukra Rifke; 11) Solom Sapsalowicz, žmona Cirka, sūnus Sepszel; 12) Geczel Szleymowicz, žmona Cirka, dukros Sore ir Hena; 13) Hyrzek Markolewicz, žmona Henka, dukra Gitla; 14) Jankiel Nochmynowicz, žmona Malka, sūnus Mowsza, dukra Rochla su sūnumi Icik; 15) Leyba Szlasz Mowszylowicz, žmona Taube; 16) Icek Morkalowicz, žmona Hienka; 17) Našlė Pesha, sūnus Chaim; 18) Našlė Gitla, sūnus Leyba Meyzolowicz, jo žmona Mariam, sūnus Mark; 19) Fawisz Jankielowicz, žmona Hynda; 20) Mendel Abramowicz, žmona Helka, sūnus Leyba; 21) Kalman Mowszolowicz, žmona Hynda.* Iš viso Rokiškio kahalo pagalvės mokesčių mokėtojų sąraše (įskaitant ir kaimų gyventojus) yra įrašytas 201 asmuo[[5]](#footnote-5).

1825 m. Rokiškio dvaro inventoriuje, aprašant Rokiškio miestelio gyventojus, yra paminėtos 43 šeimos, iš jų - 21 žydų šeima. Žydai vertėsi prekyba ir amatais[[6]](#footnote-6). Įdomu, kad dokumente nurodomi ne tik žydų vardai ir pavardės, bet ir gyvenamoji vieta, dirbamos žemės plotas, profesija: *1) Krautuvininkas Abram Ozerovicz, gyvenęs Turgaus aikštėje vieno galo name ir dirbęs 85 prentų[[7]](#footnote-7) sklypą; 2) Krautuvininkas Jankel Szimelovicz, gyvenęs Turgaus aikštėje nuosavame name ir dirbęs 85 prentų sodybinį sklypą; 3) Faivwisz Jankelewicz, gyvenęs Turgaus aikštėje dviejų galų name ir dirbęs 85 prentų sklypą; 4) Hercuk Jankelewicz, gyvenęs Turgaus aikštėje i vieno galo namo gale ir dirbęs 110 prentų sklypą; 5) Szmuile Lipmanowicę, gyvenęs Turgaus aikštėje vieno galo name ir dirbęs 110 prentų sklypą; 6) Abram Leizerowic, gyvenęs Turgaus aikštėje vieno galo name ir dirbęs 110 prentų sklypą; 7) Orel Jankeliewicz, gyvenęs Turgaus aikštėje vieno galo name ir dirbęs 60 prentų sodybinį sklypą; 8) Katilius Aryi Leibowicz, gyvenęs Kamajų gatvėje nuosavame name ir dirbęs 30 prentų sklypą; 9-10)Varkaliai, Leizer Joselowicz ir Wulf Szelowicz, gyvenę Kamajų gatvėje dviejų galų name ir dirbo 150 prentų sklypą; 11) Zunde Icikowicz, gyvenęs Kamajų gatvėje vieno galo name ir dirbęs 150 prentų sklypą; 12) Mowsza Leibowicz, gyvenęs Kamajų gatvėje vieno galo name ir dirbęs 150 prentų sklypą; 13) Siuvėjas Szloma Izraelowicz, gyvenantis Kamajų gatvėje nuosavame name ir dirbęs 150 prentų sklypą; 14) Nochman Chaimowicz gyvenęs Kamajų gatvėje, nuosavame name ir dirbęs 150 prentų sklypą; 15) Skardininkas Abram Jewelovicz, gyvenęs Kamajų gatvėje nuosavame name ir dirbęs 100 prentų sklypą; 16) Kailiadirbys Markiel Judelowicz, gyvenęs Kamajų gatvėje vieno galo name ir dirbęs 100 prentų žemės; 17) Leizer Hercukewicz, gyvenęs Kamajų gatvės vieno galo name ir dirbęs 100 prentų sklypą; 18) Jankel Dawydewiz, gyvenęs Kamajų gatvės vieno galo name ir dirbęs 100 prentų sodybinį sklypą; 19) Szmuilo Lipmanowicz, gyvenęs Kamajų gatvės vieno galo name ir dirbęs 100 prentų sklypą; 20) Berel Abramowicz, gyvenęs Kamajų gatvės vieno galo name ir dirbęs 100 prentų sklypą; 21) Hirsza Leibowicz, gyvenęs Kamajų gatvėje ir dirbęs 100 prentų sodybinį sklypą [[8]](#footnote-8).*

Rokiškio grafystės 1849 m. apskaitos dokumentuose nurodomi Rokiškio miesto gyventojai, jų gyvenamoji vieta, profesijos. Šiame dokumente nurodoma 40 žydų šeimų[[9]](#footnote-9): *1) Nosel Leibowicz, gyvenantis Naujosios gatvės dešinėje pusėje, sklypo numeris 13 sklypo dydis 75 prentai, dūmo mokestis - 2 rubliai; 2) Judel Wolfowicz, vežikas gyvenantis Naujosios gatvės dešinėje pusėje, sklypo numeris 14, sklypo dydis 75 prentai (dūmo mokestis nenurodomas); 3) Hirsz Leibovičius dažytojas, gyvenantis Naujosios gatvės kairėje pusėje, sklypo numeris 17, sklypo dydis 75 prentai, dūmo mokestis -1 rublis; 4) Volf Izraelowicz, pirklys, gyvenantis Naujosios gatvės kairėje pusėje, sklypo numeris 18 , sklypo dydis 75 prentai, dūmo mokestis -1 rublis; 5) Lipko Michelowicz gyvenantis dešinėje turgaus pusėje, sklypo numeris 18, sklypo dydis 60 prentų, (dūmo mokestis nenurodomas); 6) Berko Judelowicz, gyvenantis dešinėje turgaus gatvės pusėje, sklypo numeris 24, sklypo dydis 60 prentų, dūmo mokestis -3 rubliai. 7) Mendel (vardas nenurodytas), felčeris,* *gyvenantis dešinėje turgaus gatvės pusėje, sklypo dydis 85 prentai, sklypo numeris 25, dūmo mokestis -2 rubliai; 8) Icik Meierowicz, pirklys, gyvenantis dešinėje turgaus pusėje, sklypo numeris 30, sklypo dydis150 prentų, dūmo mokestis -2 rubliai; 9) Abram Leizerowicz, pirklys, gyvenantis dešinėje turgaus pusėje, sklypo numeris 33, sklypo dydis 110 prentų, dūmo mokestis -2 rubliai; 10) Szaryi Leibowicz, katilius gyvenantis dešinėje turgaus pusėje, sklypo numeris 34, sklypo dydis 85 prentai, dūmo mokestis 1 rublis ; 11. Szewel Scharewicz, graborius, gyvenęs Kamajų gatvės dešinėje pusėje, sklypo numeris 35, sklypo dydis 50 prentų, dūmo mokestis -2 rubliai; 12) Icik Meierowicz, pirklys, gyvenęs Kamajų gatvės dešinėje pusėje, sklypo numeris 36, sklypo dydis 150 prentų, dūmo mokestis -1 rublis; 13) Abram Leyzerowicz, mokytojas gyvenęs Kamajų gatvės dešinėje pusėje, sklypo numeris 38, sklypo dydis 150 prentų, dūmo mokestis -1 rublis; 14) Szewel Zacharewicz, mokytojas gyvenęs Kamajų gatvės dešinėje pusėje, sklypo numeris 38, sklypo dydis 150 prentų, dūmo mokestis -1 rublis; 15) Leyba Jankelowicz, pirklys, gyvenęs Kamajų gatvės dešinėje pusėje, sklypo numeris 39, sklypo dydis 150 prentų, dūmo mokestis -1 rublis; 16) Rafal Hirszowicz, siuvėjas, gyvenęs Kamajų gatvės dešinėje pusėje, sklypo numeris 40, sklypo dydis 150 prentų, (dūmo mokestis nenurodomas); 17) Hirsza Lipkowicz, muzikantas? gyvenęs Kamajų gatvės dešinėje pusėje, sklypo numeris 41, sklypo dydis 150 prentų, dūmo mokestis -2 rubliai; 18) Geier Leizerowicz, dažytojas, gyvenęs Kamajų gatvės dešinėje pusėje, sklypo numeris 42, sklypo dydis 150 prentų, dūmo mokestis -2 rubliai; 19) Abram Volfowicz, inspektorius, gyvenęs Kamajų gatvės dešinėje pusėje, sklypo numeris 45, sklypo dydis 150 prentų, dūmo mokestis -2 rubliai; 20) Motel Zelikowicz, siuvėjas, gyvenęs Kamajų gatvės dešinėje pusėje, sklypo numeris 46, sklypo dydis 150 prentų, dūmo mokestis -2 rubliai; 21) Joachim Szmuilowicz, (Kamajų gatvės pusėje turėjęs nuosavą namą. Kiti duomenys nenurodomi); 22) Berel Abramowicz skardininkas, gyvenęs Kamajų gatvės dešinėje pusėje, sklypo numeris 48, sklypo dydis 150 prentų, dūmo -mokestis -2 rubliai; 23) Jankiel Judelowicz, graborius gyvenęs Kamajų gatvės dešinėje pusėje, sklypo numeris 49, sklypo dydis 150 prentų, dūmo mokestis -2 rubliai; 24) Beynes Nachmanowicz, molytojas? gyvenęs Kamajų gatvės dešinėje pusėje, sklypo numeris 50, sklypo dydis 150 prentų, dūmo mokestis -3 rubliai; 25) Notel Zelikowicz, batsiuvys, gyvenęs Kamajų gatvės kairėje pusėje, sklypo numeris 51, sklypo dydis 100 prentų, dūmo mokestis- 2 rubliai; 26) Abel Dawydowicz, pirklys, gyvenęs Kamajų gatvės kairėje pusėje, sklypo numeris 52, sklypo dydis 100 prentų, dūmo mokestis- 2 rubliai; 27) Izroel Abramowicz, stiklius, gyvenęs Kamajų gatvės kairioje pusėje, sklypo numeris 53, sklypo dydis 100 prentų, dūmo mokestis 2- rubliai; 28) Izrael Leibowicz, graborius gyvenęs Kamajų gatvės kairioje pusėje, sklypo numeris 54, sklypo numeris 100 prentų, dūmo mokestis -2 rubliai; 29) Szmuyla Leibowicz, krautuvininkas gyvenęs Kamajų gatvės kairioje pusėje, sklypo numeris 55, sklypo dydis 100 prentų, dūmo mokestis-2 rubliai; 30- 31) Mowsza Leizerowicz ir ~~Rafal Michelowisz~~, (brzeznik) gyvenę Kamajų gatvės kairioje pusėje, sklypo numeris 56, sklypo dydis 100 prentų, dūmo mokestis -2 rubliai; 32) Šaryi Leibowicz gyvenęs Kamajų gatvės kairioje pusėje, sklypo numeris 57, sklypo dydis 100 prentų, dūmo mokestis -2 rubliai; 33) Judel Barewicz, iždininkas? (šaltinyje nurodytas trumpinys skarb. Nuo žodžio skarbnik – iždininkas (lenk.) gali būti kaip bankininkas, pinigų skolintojas) gyvenęs Kamajų gatvės kairioje pusėje, sklypo numeris 58, sklypo dydis 100 prentų, (dūmo mokestis nenurodytas); 34) Mejer Abromowicz, (užsiėmimas neįskaitomas) gyvenęs Kamajų gatvės kairioje pusėje, sklypo numeris 60, sklypo dydis 100 prentų, dūmo mokestis -1 rublis; 35) Judelis Lipkowicz, kailiadirbys gyvenęs Kamajų gatvės kairioje pusėje, sklypo numeris 61, sklypo dydis 100 prentų, dūmo mokestis -2 rubliai; 36) Šmuylo Zelmanowicz, krautuvininkas gyvenęs Kamajų gatvės kairioje pusėje, sklypo numeris 62, sklypo dydis 100 prentų, dūmo mokestis- 1 rublis; 37) Dawid Leibowicz, (užsiėmimas nenurodytas) gyvenęs Kamajų gatvės kairioje pusėje, sklypo numeris 63, sklypo dydis 100 prentų, dūmo mokestis- 2 rubliai; 38) Leiba Berelovičius, (Tobacznik - Tabako augintojas/pardavėjas?) gyvenęs Kamajų gatvės kairioje pusėje, sklypo numeris 64, sklypo dydis 100 prentų, dūmo mokestis- 2 rubliai; 39) Josel Mowszowicz, pirklys gyvenęs Kamajų gatvės kairioje pusėje, sklypo numeris 665, sklypo dydis 100 prentų, dūmo mokestis- 1 rublis; 40. Nachman Abramowicz, (brzeznik?) gyvenęs Kamajų gatvės kairioje pusėje, sklypo numeris 66, sklypo dydis 100 prentų, dūmo mokestis- 1 rublis[[10]](#footnote-10).*

Šiame 1849 m. dvaro apskaitos dokumente nurodoma Kamajų gatvės dešinėje pusėje (sklypo numeris 47) buvus žydų mokyklą, už kurią mokesčius mokėdavo žydų kahalas, taip pat pateikiami duomenys apie Rokiškio mieste buvusias mūrines parduotuves ir jų savininkus žydus: parduotuvė Nr. 2 - savininkas Leyba Judelowicz, parduotuvė Nr. 3 - savininkas Judel Volfowicz, parduotuvė Nr. 4 - savininkas Judel Barewicz, parduotuvė Nr.5 - savininkas Nosel Leibowicz, parduotuvė Nr. 6 - savininkas Nosel Leibowicz[[11]](#footnote-11).

1885 m. Rokiškyje surašyti 187 namai ir 2649 gyventojai, iš jų 124 žydų šeimos[[12]](#footnote-12). Tokį gyventojų skaičiaus padidėjimą lėmė 1873 m. per Rokiškį nutiesta geležinkelio Peterburgas–Varšuva atšaka, sujungusi Daugpilį ir Radviliškį.

1891 m. Rokiškio miesto planas, kurio skaitmeninė kopija gauta ir Nacionalinio Centrinio Ukrainos istorijos archyvo Kijeve, yra unikalus šaltinis tyrinėti XIX a. pabaigos Rokiškio miesto istoriją. Plane visi pastatai turi specialius žymėjimus ir galima nustatyti pastatų statybinę medžiagą (mūrinis ar medinis) ir paskirtį (gyvenamas namas, parduotuvė, karčiama ir kt.). Taip pat prie plano yra pridėtas ir žemės sklypų bei pastatų savininkų sąrašas. Plane yra surašytos 72 žydų pastatų (žemė priklausė Rokiškio dvarui) savininkų pavardės: Szender Weiytz, Yosel Edelman,Gesza Szeyn, Aryia Lewin, Milner Kuszel, Wulf Lubowicz, Icik Lewin, Girsza Gips, Falwisz Kur, Zundel Sayatowicz, Chaim Berka, Yankel Rudak, Berka, Yankel Szaydler, Berka Kremer, Abram Icik Wengerin, Yankel Wengerin, Orka Nozymowicz, Berka Berelewicz, Berka „Siuvėjas“, Abram Yoselewicz, Leyzer Wengerin, Girsza Wengerin, Ruwel Koten, Abram Nozymowicz, Genoch Melnik, Chaym Kanemosznik, Szmuel Zelman Rif, Chaym Gordon, Girszf Szegel, Yankel Karapatkin, Gilka Muliar, Mowsza Icikowicz Chmelnik, Chaym Szuster, Berka Leybowicz Lewin, Elyas Girsza Ruf, Zelman Nochimowicz Zelikson, Gita Szpak, Yosel Izraelit, Zelman Bor, Icik Srubiszki? , Berka Kremer, Szmuel Lekuch, Orel Daniel, Iszer Yaman Flaksman Meyer Yoffe, Zelik Orelewicz, Rayne Rubin, Abram Beydel, Yankel Berka Rif , Abram Rif, Szmuel Kaplon, Gerszel Kyperman, Mowsza Kuperman, Icik Briz, Zalka Katz, Szmuel Katz, Abram Leyba Katz, Asna Kalanowicz, Leyba Mowsza Powarintz, Moszel Adelson, Berka Rabinowicz, Nochim Dowidowicz Klaczka, Abram Abramowicz, Michel Icik Szulman, Nochim Berka Yalowetzki, Chatzkel Rabinowicz, Izrel Gulasz, Girsza Lewin, Elya Geltzer, Moteber Gyrwicz, Iszer Meller[[13]](#footnote-13).

1897 m. žydai sudarė 75,5 proc. Rokiškio gyventojų. Rokiškio miestas išaugo. Apie 1910 m. mieste buvo 30 krautuvių, 16 smuklių, apie 30 amatininkų dirbtuvių, kurių savininkai dažniausiai buvo žydai. Rokiškio mieste kūrėsi įvairios žydų labdaros ir kultūros organizacijos. Žydų bendruomenės augimo procesas išliko iki pat pirmojo pasaulinio karo pradžios[[14]](#footnote-14).

Rokiškio žydų bendruomenės daugumą sudarė chasidai. Religinis žydų judėjimas chasidizmas kilo Vakarų Ukrainoje XVIII a. viduryje, ir per kelis dešimtmečius apėmė didžiąją dalį buvusių LDK žemių. Chasidiškas judaizmas, persmelktas kabalistinių doktrinų, pabrėžė individo religinio patyrimo svarbą, siekį patirti santykį su dieviškumu, bet taip pat ir charizmatinio lyderio, vadinamo rebe, ypatingas dvasines galias, kurios leidžia jam tapti tarpininku tarp eilinio žydo ir Aukščiausiojo[[15]](#footnote-15). Chasidizmo judėjimas skilo į daugelį šakų, buvusiose LDK žemėse ir tuo pačiu Rokiškyje buvo labiausiai paplitęs Bobruisko ir Liubavičių[[16]](#footnote-16) chasidizmas[[17]](#footnote-17). Rokiškio garsiausias Bobruisko chasidizmo rabinas buvo Reb Shlomon Skopisher, o Liubavičių chasidizmo Rabbi Reb Shmuel Levitan ir Reb Betzelel. Chasidų judėjimo priešininkai buvo misnagdai. Vienas didžiausių chasidizmo priešininku buvo vienas garsiausių XVIII a. litvakų rabinistinių išminčių Elijahas ben Salomonas Zalmanas, žinomas kaip Vilniaus Gaonas[[18]](#footnote-18).

Iki pat XIX a. žydai gyveno atskirose bendruomenėse – kahaluose ir retai turėjo galimybę dalyvauti pasaulietiniame gyvenime. Dar XVIII a. antrojoje pusėje Europoje kilo žydų apšvietos judėjimas – Haskalah. Šio judėjimo pagrindinė mintis buvo žydų įsitraukimas į Europos pasaulietinę visuomenę. Tai buvo pirmasis žingsnis link politinių žydiškų judėjimų kūrimosi. Šio judėjimo iniciatoriumi laikomas Mozė Mendelsonas (1729–1786). Tačiau M. Mendelsonas nesiekė kultūrinės žydų integracijos ir pats visada liko praktikuojančiu judėjumi[[19]](#footnote-19) Tačiau Lietuvoje šis judėjimas nebuvo stipriai išvystytas. Lietuvoje Haskalah šalininkai (maskilimai) skleidė haskalah idė­jas, kurdami pasaulietinius literatūros kūrinius ir po­puliarius istorijos ir geografijos darbus tiek hebra­jų, tiek jidiš kalbomis[[20]](#footnote-20). Tačiau prasidėjusi ordodoksizmo sampratos modernizacija vis labiau skverbėsi į kultūriškai uždaras kahalų bendruomenes. Imta skatinti žydus prisijungti prie šiuolaikinės vakarietiškos kultūros kūrimo, įgyti vakarietišką įsilavinimą. Šios permainos iššaukė judaizmo reformacijos judėjimą, kurio ideologiniu pradininku buvo rabinas Abrahamas Geigeris (1810—1874)[[21]](#footnote-21).

XVIII a. pabaigoje, po ATR padalijimo, Rusi­jos imperijos teritorijoje įsikūrė daug žydų gyven­tojų. Žydams buvo uždrausta iš savo gy­venamųjų vietų keltis į Rusijos vidines guberni­jas. Šitaip buvo suformuota „sėslumo zona“ vakarinėse Imperijos gubernijose, kurios apėmė buvusias LDK žemes. Caro valdžios požiūris į žydus kaip į „visuomenei kenks­mingus asmenis“ ir siekimas nustatyti jiems ad­ministracinę kontrolę nulėmė carizmo vykdomą žy­dų teisių apribojimą. Žydai buvo stumiami iš kaimų, pradėti caro valdžios toleruojami pogromai prieš žydų bendruomenes. Tai skatintino žydų bendruomenės emigracijos bangą, bei revoliucinių - socialistinių nuotaikų plėtrą tarp bendruomenės narių.

Rokiškį revoliucinės idėjos pasiekia iš tuometinio vieno iš pramoninių centrų – Daugpilio, kurio gamyklose dirbo daug neturtingų žydų ir iš Rokiškio. Rokiškyje kūrėsi įvairios socialistų, sionistų[[22]](#footnote-22), revoliucionierių grupės. Išeivių iš Rokiškio atmintyje yra įstrigęs vienas įvykis, kuris pasakoja apie susišaudymą didžiojoje sinagogoje per šabą tarp slaptos revoliucionierių grupės narių, iš kurios vienas – Šimkė Dimantas - buvo kaltinamas išdavyste[[23]](#footnote-23).

Dar iki Pirmojo pasaulinio karo Rokiškyje buvo įkurta ješiva (aukštoji religinė mokykla). Ješivos įkūrėjas buvo Rabbi Reb Šmuelis. Pirmieji Ješivos mokiniai buvo Itze Geul Tzindler, Yankel Wengerin, Moishke Stern, Wilwke Pagrund, Ahrke Noach-Noacumowicz, Laibke Pawalitz, Geler, Shuual Bacher, Itzke Yankele Gafanowicz. Prasidėjus Pirmajam pasauliniam karui, kaip ir daugelis Rokiškio žydų, Rabbi Šmuelis buvo išvežtas į Rusiją. Vėliau ješiva buvo atkurta. Ješivos direktoriumi buvo Reb Moišė Sidersas[[24]](#footnote-24).

XX a. pradžioje Haskalah judėjimo šalininkai broliai Mendelis ir Labelis Rabkinai Rokiškyje atidarė sekuliarią hebrajų mokyklą[[25]](#footnote-25). Reb Bercikas Zalkindas atidarė „Talmud Tora“ mokyklą neturtingiems berniukams. Reb Zalkindas lankėsi pas visus bendruomenės narius prašydamas paremti mokyklos statybą. Vieni „nupirkdavo“ po rastą mokyklos statybai, kiti stalą ar krėslą. Vaikai mokykloje mokėsi jidiš, hebrajų ir rusų kalbomis. Pirmojo pasaulinio karo metu Rokiškyje vokiečių okupacinė valdžia atidarė „Zwangshul“, skirtą žydų vaikams. Šioje mokykloje buvo mokoma vokiečių kalba. Atkūrus Lietuvos valstybingumą, Rokiškyje buvo įkurta lietuvių „Saulės“ gimnazija. Tačiau iš pradžių dalis žydų bendruomenės skeptiškai žiūrėjo į Lietuvos valstybę, manydami, kad ji ilgai neišsilaikys ir netrukus bus sugražinta rusų valdžia. Todėl savo vaikus siuntė mokyti į rusų gimnaziją Panevėžyje. Tačiau ilgainiui pradėjo vaikus leisti į lietuvišką gimnaziją[[26]](#footnote-26). Lietuviškoje gimnazijoje nebuvo jokios diskriminacijos tautiniu-religiniu pagrindu. Žydų mokiniai šeštadieniais, per šabą, buvo atleidžiami nuo rašymo darbų gimnazijoje. Taip pat per šabą nebuvo rengiami jokie atsiskaitymo darbai. Kartą naujai priimtas mokytojas norėjo surengti atsiskaitymą per šabą, tačiau šį jo sumanymą užprotestavo ne tik žydų, bet ir krikščionių vaikai, taip palaikydami savo mokslo draugus. Po šio įvykio gimnazijos direktorius viešai atsiprašė visų moksleivių[[27]](#footnote-27).

Toks atsargus žydų bendruomenės elgesys Lietuvos valstybės atžvilgiu buvo nulemtas susiformavusios tapatybės, kaip Rusijos imperijos piliečių. Žydų bendruomenė skeptiškai žiūrėjo į Lietuvių tautinį judėjimą, nes kilę nacionalizmai buvusiose LDK žemėse ardė iki tol buvusią vientisą litvakų bendruomenę. Taip pat kilę nacionaliniai judėjimai aukštino tik savo tautybės gyventojus, kitus nustumdami į visuomenės paraštes. Taip pat, prasidėjus Pirmajam pasauliniam karui, daugelis Lietuvos žydų buvo priverstinai išvežti į Rusijos gilumą, kad netaptų Vokietijos imperijos pavaldiniais, turint omeny jidiš ir vokiečių kalbų giminystę, kuri buvo siejama su žydų ir vokiečių kultūriniu artumu bei žinant šios bendruomenės sugebėjimus prisitaikyti prie greitai besikeičiančių aplinkybių.

Tačiau ne visi žydų bendruomenės atstovai skeptiškai žiūrėjo į atkurtą Lietuvos valstybę. Daugelis jų aktyviai įsitraukė į Rokiškio miesto ekonominį, kultūrinį ir politinį gyvenimą. Rokiškio žydai nemažai prisidėjo prie Lietuvos Nepriklausomybės gynimo. Pirmajame Lietuvos Nepriklausomybei ginti komitete buvo ir rokiškėnas, vėliau Lietuvos kariuomenės vyriausias rabinas Šmuelis Aba Sniegas[[28]](#footnote-28). Š. Sniegas mokėsi žydų pradžios mokykloje, 1913 m. baigė Slabados (Vilijampolės) „Kneses Israel“ ješivą (judaizmo dvasinę seminariją). Per Pirmąjį pasaulinį karą buvo išvežtas į Rusiją. 1916 m. Maskvoje baigė gimnaziją. 1919 m. grįžo į tėvynę ir įsijungė į Lietuvos žydų ortodoksų bendruomenės veiklą. Dalyvavo pirmajame žydų bendruomenių suvažiavime, buvo Lietuvos žydų tarybos narys. Dirbo Rokiškio ješivos vedėju. 1926 m. liepos 1 d. Lietuvos krašto apsaugos ministro įsakymu rabinas Š. Aba Sniegas buvo paskirtas kariuomenės kapelionu rūpintis religiniu karių žydų gyvenimu[[29]](#footnote-29).

Rabinas Š. Aba Sniegas išgyveno holokaustą. Buvo Kauno geto seniūnų tarybos (Judenrat) narys. Iš Kauno buvo perkeltas į Dachau koncentracijos stovyklą Vokietijoje. 1945 m. balandį Dachau stovyklą išlaisvino JAV kariai. Miunchene buvo įkurtas rabinatas „Aquad Harabanim“, kurio vadovu tapo Š. Aba Sniegas. Taip pat Š. Aba Sniegas prisidėjo prie Babiloniškojo Talmudo, kuris buvo pavadintas „Išgyvenimo Tamudu“ išleidimo.

Taip pat daugelis žydų jaunuolių stojo savanoriais ginti savo naujos tėvynės nuo priešų. Tarp jų buvo Pasubatės kaime (Rokiškio r.) 1902 m. gimęs eilinis Ruvinas Bunas - karys savanoris, 1920 m. lapkričio 21 d. žuvęs mūšyje ties Giedraičiais.

Prie atkurtos Lietuvos valstybės kūrimo prisidėjo Abaraomas Dov Popelis, gimęs Kvetkų kaime (Panemunio valsčius, Rokiškio apskritis, dabar Biržų r.). A. D. Popelis mokėsi Biržuose, vėliau Eišiškių ir Kauno ješibotuose. Nuo 1897 m. Onuškio (Rokiškio apskritis) rabinas. 1916 m atvyko į Marijampolę ir vietos žydų bendruomenės buvo išrinktas vyriausiuoju rabinu. 1920 m. gegužės 15 d. – 1922 m. lapkričio 13 d. Steigiamojo Seimo atstovas, išrinktas I (Marijampolės) rinkimų apygardoje. Priklausė seimo žydų frakcijai[[30]](#footnote-30).

Žydų bendruomenė aktyviai įsitraukė ir į Rokiškio savivaldos darbą. Tarpukariu Lietuvoje leidžiamas mėnesinis žurnalas „Savivaldybė“ rašė, kad Rokiškio savivaldybėje 1934 m. iš 12 tarybos narių - penki žydai: Peisachas Ruchas, Abromas Etingofas, Abromas Charmacas, Solomonas Finkelis, Izraelis Zametas[[31]](#footnote-31). Tas pats Iraelis Zametas 1921 m. balandžio 21 d. ėjo Rokiškio miesto burmistro pareigas[[32]](#footnote-32).

1921 m. matininko A. Talačkos sudarytame Rokiškio miesto plėtros plane yra surašytos sklypų savininkų pavardės. Plane iš viso yra išskirstyti 249 sklypai. 149 iš jų užstatyti. 28 klypai priklausė grafui Jonui Pšezdzieckiui. Kai kuriuose grafui priklausančiuose sklypuose (12 sklypų) buvo kitų savininkų pastatai. Šiame sąraše yra minimi 146 žemės sklypų ar pastatų savininkai žydai ir 12 lietuvių [[33]](#footnote-33).

Pagal 1923 m. visuotinio Lietuvos Respublikos gyventojų surašymo duomenis, Rokiškio mieste gyveno 4325 gyventojai, iš jų 2013 žydų tautybės[[34]](#footnote-34). Taip pat žydams priklausė didesnioji dalis Rokiškio miesto parduotuvių, įmonių, dirbtuvių. Rokiškyje buvo 177 verslo įmonės, iš jų 89 (76%) priklausė žydams[[35]](#footnote-35). Rokiškyje veikė Melerų šeimos, saldainių fabrikas „Avanti“, taip pat Melerų olandiško sūrio cechas, spaustuvė bei kartonažo fabrikas, Zametų žemės ūkio padargų gamykla „Lietmetal“, Baselio sodos ir krakmolo gamykla ir kitos smulkios įmonės.

Be ekonominio gyvenimo, Rokiškyje virė ir žydų kultūrinis-visuomeninis gyvenimas. 1922 m. Rokiškyje buvo įkurta sporto federacijos „Maccabi“ skyrius. „Maccabi“ šūkis buvo „Sveikame kūne – sveika siela“. Šios organizacijos atstovybė Kamajų gatvėje buvo ritualinio skerdiko Aaraono Jakobo name, vėliau persikėlė į Šomerio namą. Be sporto renginių, „Maccabi“ organizuodavo įvairius kursus ir seminarus, į kuriuos atvykdavo lektoriai iš įvairių miestų ir net užsienio. Taip pat „Maccabi“ turėjo ir savo dramos būrelį, orkestrą, biblioteką[[36]](#footnote-36).

Rokiškyje veikė žydų teatras, skautų tuntas „Hashomer Hatzair Hebrew“, našlaičių prieglauda ir kitos visuomeninės organizacijos ir institucijos.

Rokiškyje žinoma buvus 4 žydų maldos namus. 3 (Raudonoji, žalioji ir geltonoji) sinagogos stovėjo dabartinėje Sinagogų gatvėje. Dar viena sinagoga stovėjo dabartinėje Pirties gatvėje. Visi šie maldos namai buvo sudeginti Antrojo pasaulinio karo metais 1941 m. liepą.

Raudonoji sinagoga buvo seniausia ir didžiausia Rokiškyje, ir ji buvo žinoma kaip „Die Alte Shul“ (Senieji maldos namai), „Die Greisen Shul“ (Didieji maldos namai) ir „Great Shul“ (didžioji mokykla). Kada ši sinagoga statyta, duomenų nėra, tačiau 1866 m. plane ji jau pažymėta. Tai buvo „vasarinė” sinagoga, joje melsdavosi tik vasarą ir tik per Šabą. Joje meldėsi amatininkai, smulkių parduotuvių savininkai, mėsininkai, mašinistai ir kiti neturtingi žydai. Sinagoga stovėjo pietinėje Rokiškio miesto dalyje, Kamajų (dabar Respublikos) ir Sinagogų gatvės kampe.

Kaip atrodė sinagogos interjeras, nėra žinoma, tačiau remiantis ikonografine medžiaga manoma, jog rytinėje pusėje buvo vienaaukštė maldų salė, kurią apšvietė dešimt langų. O vakarinėje pusėje - antrame aukšte, buvo moterų ir vaikų maldos salė.

Žalioji sinagoga (stovėjo už Raudonosios sinagogos), arba dar kitaip šaltiniuose minima kaip Beit midrash (studijų ir maldų namai) ir Green Shul. Ji buvo įkurta gyvenamajame name ir kaip žydų maldos namai pažymėti 1866 m. miesto plane. Šioje sinagogoje buvo meldžiamasi kiekvieną dieną, ji buvo „žieminė“, turėjo krosnį ir buvo šildoma. Joje melsdavosi tik pasiturintys ir turtingieji miesto žydai.

Geltonoji sinagoga, dar šaltiniuose minima kaip minyan (mažieji maldos namai ) arba kambarys, kuriame galėjo melstis tik 10 suaugusiųjų vyrų (ne jaunesnių nei 13 metų), dar vadinama Talmudo mokykla (žydų religinės teisės mokykla). Ši sinagoga priklausė misnagdų bendruomenei. Joje melstasi savaitgaliais ir švenčių metu. Taip pat joje rinkdavosi mokiniai (studijuojantys Talmudą). Buvo vedamos diskusijos įvairiais religiniais klausimais. Diskusijoms vadovavo ir aplink save mokinius būrė Reb Itzchakas Khyunas[[37]](#footnote-37). Sinagoga įkurta nedideliame gyvenamajame name, stovėjo už Žaliosios sinagogos, labiausiai nutolusi į sklypo vakarinės dalies gilumą.

Paskutinis žinomas Rokiškio rabinas buvo Rabbi Celigas Orelovičius. Jis studijavo Kupiškyje, Panevežyje Bobruiske ir Kauno Slabados Ješivoje. Po to studijavo Myro ješivoje. Prieš Pirmąjį pasaulinį karą persikėlė į Vilnių. 1918 m. atvyko į Poltavą, kur buvo perkelta Myro ješiva. Prasidėjus pilietiniam karui, persikėlė į Mogiliovą, ten dirbo mokytoju. Atvykęs į Rokiškį jis susisiekė su profesoriumi Chaimu Heleriu iš Berlyno ir išvyko studijuoti į „beis Midrash Elyon“. Ten gavo filosofijos daktaro laipsnį. Grįžęs į Rokiškį, mokytojavo hebrajų progimnazijoje. Trumpai vadovavo Kauno Yavne gimnazijai ir Šiaulių ješivai. Rokiškyje jis susituokė su Roza Snieg. Mirus Rabbi Betzalel, tapo vyriausiuoju Rokiškio Rabinu. Prasidėjus holokaustui ir Rokiškio žydų koncentracijos stovyklos naikinimui jis paprašė, kad budeliai jam leistų melstis už mirštančiuosius. Rabbi tai darė iki žudynių pabaigos ir paskutinis atgulė į kapo duobę su savo žmona ir dukrele Mošele[[38]](#footnote-38).

Rokiškio žydų bendruomenę ištiko žiaurus likimas. Dar 1940 m. prasidėjus sovietinei okupacijai prasidėjo represijos prieš turtingas žydų šeimas. Buvo nacionalizuojamas jų turtas, šeimos tremiamos į Sibirą. Buvo ištremtos Melerų, Klingmanų, Volovičių, Pentusevičių, Ruchų, Levinų, Zalcmanų šeimos[[39]](#footnote-39).

1941 m. birželio antroje pusėje į Lietuvą įsiveržus nacistinei vermachto kariuomenei prasidėjo žydų persekiojimas ir žudymas. Rokiškio žydų koncentracijos stovykla buvo įkurta šalia Rokiškio dvaro, buvusio žirgyno teritorijoje. Į koncentracijos stovyklą žydai buvo varomi iš visos Rokiškio apskrities. Dar kita koncentracijos stovykla buvo įkurta Antanašės dvaro teritorijoje. Į ją buvo perkeltos moterys ir vaikai. Koncentracijos stovykloms vadovavo leitenantas Vladas Baltrušaitis. Rokiškio koncentracijos stovyklos komendantas buvo viršila Juozas Sisas, o Antanašės stovyklos komendantas - Bronius Šereiva.

Lietuvos centriniame valstybės archyve yra saugoma byla, susijusi su Rokiškio žydų koncentracijos stovykla, kurią sudaro du dokumentai[[40]](#footnote-40). Vienas iš jų - Rokiškio žydų turto likvidavimo komisijos prašymas Rokiškio žydų koncentracijos stovyklos viršininkui dėl viršvalandžių mokėjimo. Prašyme minima, kad žydų turto likvidavimo komisija dirba jau nuo 1941 m. liepos 7 d., dirba itin sunkiomis sąlygomis po 13-14 valandų per dieną ir prašo priedų prie atlyginimo. Dokumento data rugpjūčio 14 diena.

Kitas dokumentas - Rokiškio žydų koncentracijos stovyklos tarnautojų algų lapas su išmokėtais priedais ir darbuotojų parašais, kad pinigus gavo. Dokumento data - 1941 m. rugpjūčio 26 diena. 1941 m. rugpjūčio 15–16 d. buvo likviduota Rokiškio žydų koncentracijos stovykla. Netoli Rokiškio esančiame Velniaduobės miške, prie Bajorų kaimo, buvo sušaudyti 3206 vyrai, moterys ir vaikai. Antanašės koncentracijos stovykla sunaikinta rugpjūčio 25 d. Netoli nuo stovyklos esančiame miške buvo nužudyta 1160 žmonių. Prašymo pateikimo ir algų išmokėjimo datos leidžia iškelti prielaidą, kad priedai buvo išmokėti už šių koncentracijos stovyklų kalinių nužudymą.

Iš viso Rokiškio rajone buvo nužudyta per 5300 žydų tautybės Lietuvos piliečių[[41]](#footnote-41). Šiuo metu yra žinomos 6 masinės holokausto aukų kapavietės: Bajorų-Velniaduobės, Antanašės, Steponių, Vyžuonos, Trako-Pempiškio ir Kavoliškio-Šeduikiškio, kur buvo nužudytos jaunos poetės iš Panemunėlio geležinkelio stoties Matildos Olkainaitės ir Jofių šeimos.

Šiuo metu Rokiškyje negyvena nei vienas litvakų palikuonis.

Publikuota 2018 12 05

1. Jidiš (ייִדיש jidiš arba אידיש idiš) – viena iš germanų kalbų, vartojama žydų. Kalba rašoma hebrajų raštu. Jidiš kalba susidarė vidurio vokiečių aukštaičių (X - XIV a.) tarmės pagrindu, šioje kalboje yra apie 10−15% hebrajiškų ir aramėjiškų žodžių. Jidiš kalba buvo naudojama aškenazių (Aškenaziai - žydai, gyvenę Aškenaze (taip viduramžiais hebrajų kalba buvo vadinama Vokietija), ir jų palikuonys. Litvakai yra kilę iš aškenazių. [↑](#footnote-ref-1)
2. VUB RS, F. 5-B. 28 – 2334, L. 233 – 238. [↑](#footnote-ref-2)
3. VUB RS, F. 5. B. 28-2334, L. 246 [↑](#footnote-ref-3)
4. MA F 43 -3613, L. 56-66. [↑](#footnote-ref-4)
5. Rokiškio kahalo pagalvės mokesčio mokėtojų sąrašas. LVIA/SA/B3754 [↑](#footnote-ref-5)
6. 1825 m. Rokiškio dvaro inventorius. RKM 4035. P. 22 – 26. [↑](#footnote-ref-6)
7. 1 prentas - 4,5 m2 [↑](#footnote-ref-7)
8. 1825 m. Rokiškio dvaro inventorius. RKM 4035. P. 22 – 26. [↑](#footnote-ref-8)
9. RKM 4034 [↑](#footnote-ref-9)
10. 1849 m. Rokiškio dvaro inventoriaus knyga. RKM 4034, p. 117-118. [↑](#footnote-ref-10)
11. Ibid. P. 117 [↑](#footnote-ref-11)
12. Miškinis Algimantas. *Rokiškio miesto istorinė urbanistinė raida*. Rokiškis. Mietas, kraštas žmonės. 1999, Vilnius. P. 104. KAA F 49. Ap 1. B. 14650. L. 122 -124. [↑](#footnote-ref-12)
13. 1891 m. Rokiškio miesto planas. [↑](#footnote-ref-13)
14. <http://www.zydai.lt/lt/content/viewitem/745/> [↑](#footnote-ref-14)
15. Pažėraitė Aušra. *Apie Chasidizmą ir chasidus.* https://www.lzb.lt/2016/11/01/apie-chasidizma-ir-chasidus/ [↑](#footnote-ref-15)
16. Chabad Lubavitč (taip pat Chabad, Habad arba Lubavitč) - tai viena didžiausių Hasidinio judaizmo judėjimo krypčių bei pats didžiausias pasaulyje ortodoksų judėjimas. Manoma, kad pasaulyje yra apie 200 000 šio ortodoksinio judaizmo krypties pasekėjų. Judėjimo pavadinimas kilo iš miesto Любавичи netoli Smolencko (dab. Rusijos Federacinė Respublika). XVIII a. pabaigoje šį ortodoksinį – fundamentalistinį judėjimą įkūrė Abiejų Tautų Respublikos rabinas Šneuris Zalmanas. [↑](#footnote-ref-16)
17. Gafanowicz Zorach. *My Remembrances*. Rokiskis Yizikor book. NewYork , 2017. P. 96. [↑](#footnote-ref-17)
18. http://www.zydai.lt/lt/content/viewitem/257/ [↑](#footnote-ref-18)
19. https://eleven.co.il/jewish-history/haskalah/11073/ [↑](#footnote-ref-19)
20. Vareikis Vygantas. *Lietuvių ir žydų santykių istorija XIX a. Socialiniai ir ekonominiai aspektai.*  [↑](#footnote-ref-20)
21. Еврейская энциклопедия Брокгауза и Ефрона. т. 6: Гадассий — Данте, Санкт-Петербург, 1908—1913. P. 251—256 [↑](#footnote-ref-21)
22. Sionizmas (pagal Siono kalną Jeruzalėje) – žydų tautinis judėjimas, siekiantis suvienyti žydų tautą jų istorinėje tėvynėje Erec-Izraelyje (Izraelio žemėje), teritorijoje tarp Jordano upės ir Viduržemio jūros krantų. Pagrindinius sionizmo principus XIX a. suformulavo Teodoras Herclis. Sionizmas buvo atsakas į augančias antisemitines nuotaikas, Europoje kuriantis tautinėms valstybėms. [↑](#footnote-ref-22)
23. Buim Yidel Kreel. *Reminiscences of a Socialist in Rakishok*. Rokiskis Yizikor book. NewYork , 2017. P. 111. [↑](#footnote-ref-23)
24. Gafanowicz Zorach. *My Remembrances*. Rokiskis Yizikor book. NewYork , 2017. P. 97. [↑](#footnote-ref-24)
25. Ibid. P. 109. [↑](#footnote-ref-25)
26. Ethel Aaraons-Arsh. *The Lithuanian Gymnasium*. Rokiskis Yizikor book. NewYork , 2017. P. 205. [↑](#footnote-ref-26)
27. Ethel Aaraons-Arsh. *The Lithuanian Gymnasium*. Rokiskis Yizikor book. NewYork , 2017. P. 206 [↑](#footnote-ref-27)
28. *Lietuvos aidas*. 1933 m., Nr.221 [↑](#footnote-ref-28)
29. *Karys*. 1926 m. liepos 20-27 d. [↑](#footnote-ref-29)
30. Bendikaitė E., Popelis Abraomas Dovas, Lietuvos Steigiamojo Seimo (1920-1922 metų) narių biografinis žodynas, sud. A. Ragauskas, M. Tamošaitis, Vilnius, 2006, p. 271-272. [↑](#footnote-ref-30)
31. *Savivaldybė*. 1934 m. Nr. 12 [↑](#footnote-ref-31)
32. LCVA F. 379 A. 2 B. 295 l. 133 [↑](#footnote-ref-32)
33. 1921 m. Rokiškio miesto plėtros planas. RKM 4469 [↑](#footnote-ref-33)
34. *Lietuvos gyventojų tirštumas*. Pirmojo 1923 m. rugsėjo 17 d. visuotinio gyventojų surašymo duomenys. P. 51. [↑](#footnote-ref-34)
35. *Visa Lietuva*. 1931 m. [↑](#footnote-ref-35)
36. R. Arsch. Maccabi in Rakishok. Rokiskis Yizikor book. NewYork , 2017. P. 235 -241 [↑](#footnote-ref-36)
37. Berl Sarver. *A Yemenite in Stetl.* Rokiskis Yizikor book. NewYork , 2017. P. 103-105. [↑](#footnote-ref-37)
38. Abraham Orelowitz. Jews of Rakishok. Rokiskis Yizikor book. NewYork , 2017. P. 154. [↑](#footnote-ref-38)
39. *Appendices of material not Includet in the Original Yizkor book*. Rokiskis Yizikor book. NewYork , 2017. App A 96 -99 [↑](#footnote-ref-39)
40. LCVA F. R-1515, ap. 1, b. 1, l. – 2 l. [↑](#footnote-ref-40)
41. Karlo Jėgerio, 3/A operatyvinio būrio (EK 3), A operatyvinės grupės naikinimo būrio vado 1941 m. gruodžio 1 d. parengta ataskaita. https://lt.wikipedia.org/wiki/J%C4%97gerio\_ataskaita [↑](#footnote-ref-41)